**Tanévkezdés rendje a kollégiumban**

Tisztelt Szülők, Kedves Kollégisták!

Szeretettel köszöntöm a kedves Szülőket és kollégistáinkat az új tanévkezdés előtt. Valamennyien izgatottan készülünk a személyes találkozásra. Kollégiumunk mindent megtesz a zökkenőmentes tanévkezdés érdekében. Mivel a járványveszély nem múlt el, ezért továbbra is fontos feladatunk kollégistáink, szüleik és a kollégiumi dolgozók egészségének megőrzése.

2020. augusztus 18-án jelent meg az Emberi Erőforrások Minisztériuma intézkedési terve, amely a 2020/2021. tanévben a köznevelési intézményekben a járványügyi készenlét idején alkalmazandó eljárásrendről szól. Az ebben foglaltak alapján tájékoztatom a Tisztelt Szülőket a kollégiumba költözéssel kapcsolatos tudnivalókról.

**1.** „**A kollégiumokba/diákotthonokba kizárólag egészséges, új típusú koronavírus megbetegedés tüneteket nem mutató, magát egészségesnek érző személy költözhet be.”**

Kérem a Tisztelt Szülőket, hogy a beköltözéskor 2 hétnél nem régebbi orvosi igazolást hozni szíveskedjenek, melyben a gyermeket jól ismerő háziorvos nyilatkozik arról, hogy a diák fertőző betegségben nem szenved, közösségbe mehet. Amennyiben háziorvostól nem lehetséges igazolást hozni, a szülők nyilatkoznak erről.

**2. „A beköltözésnél a tünetek esetleges meglétéről ki kell kérdezni a beköltöző tanulókat. Ennek dokumentálása és testhőmérés szükséges.”**

A diákok kikérdezésére beköltözéskor a csoportosulás elkerülése érdekében nincs lehetőség. (Ezt helyettesíti a mellékelt nyilatkozat előzetes kitöltése, melyet a kollégiumba költözéskor **minden diáknak le kell adni az ügyeletes nevelőnek**.) A hőmérőzés a portával szemközt lévő fogadóteremben történik, melynek eredményét az ügyeletes nevelő dokumentálja.

**3. „A beköltözési folyamatot úgy kell megszervezni térben és időben, hogy a minimum 1,5 méteres védőtávolság folyamatosan betartásra kerüljön.”**

A beköltözés 12.00-től 16.00-ig történik. (9. évfolyamosoknak 15.30-ig a szülői értekezlet miatt.)

**4. „Kérjük, a szülők személyes megjelenésével járó szülői értekezleteket csak a járványügyi előírások betartása mellett tartsák meg.”**

A 9. évfolyamos és az új felsőbb éves kollégisták szüleinek szülői értekezlete 15 óra 30-kor kezdődik a kollégium dísztermében. **Kérjük, hogy csak 1 szülő képviselje a diákot, hogy a megfelelő védőtávolságot be tudjuk tartani és a szülőknél is legyen szájmaszk.**

A csoportvezető tanárok által tartott szülői értekezletre 16 órától 16. 30-ig kerül sor a következő helyszíneken.

1. 9. évfolyamos diákok számára a csoportvezető nevelők (Csákvári Tímea tanárnő és Biczó András tanár úr) a díszteremben tarják a szülői értekezletet.
2. 10. évfolyamos lányok szüleinek szülői értekezlete Dobányné Martonicz Katalin Györgyi tanárnő vezetésével – 2. emeleti tanulószoba
3. 11. évfolyamos lányok szüleinek szülői értekezlete Rásóné Zöld Gabriella tanárnő vezetésével- 2. emeleti társalgó
4. 12. 13. évfolyamos lányok szüleinek szülői értekezlete Tringli Zita tanárnő vezetésével- 3. emeleti informatikai terem
5. Békei Vilmos tanár úr tanulócsoportjának szülői értekezlete: 1. emeleti fiú tanulószoba
6. Kiricsi László tanár úr tanulócsoportjának szülői értekezlete: 2. emeleti tanulószoba

**5. Az intézménybe érkezéskor minden belépő fertőtlenítse a kezét.**

A porta előtti folyosón található asztalon helyeztük el a kézfertőtlenítőt.

Kérjük a Tisztelt Szülőket, hogy a diákoknál legyen szájmaszk, kézfertőtlenítő gél, antibakteriális szappan.

**6. „Minden köznevelési intézménynek azt javasoljuk, hogy az első félévben esedékes, nagy létszámú tanuló vagy pedagógus egyidejű jelenlétével járó rendezvény megszervezése során tekintettel kell lenni az alapvető egészségvédelmi intézkedések, szabályok betartása (távolságtartás, maszkviselés, kézfertőtlenítés, szellőztetés).”**

Kérjük a Szülőket és a diákokat beköltözéskor vegyenek fel maszkot a folyosókon és a közösségi helyiségekben, termekben.

**Kollégiumi étkezéssel kapcsolatos tájékoztatás:**

A beköltözés napján mindenki maga gondoskodik az étkezéséről.

A felsőbb éves kollégisták étkezési kedvezményére vonatkozó szülői nyilatkozatot kérjük kitöltve hozni a beköltözés alkalmával! A nyomtatvány a honlapról letölthető.

**Kérjük és köszönjük a tanulók, a szülők és a kollégák együttműködését, a járványügyi eljárásrend szabályainak tiszteletben tartását, ajánlásainak figyelembe vételét!**

A személyes találkozásig vigyázzunk, vigyázzanak egymásra!

Nyilatkozat

kollégista tanuló szülőjeként

(név, évfolyam)

**Nyilatkozom, hogy gyermekem az eltelt 2 hétben**

**(Kérjük a megfelelő választ aláhúzni szíveskedjenek!)**

* koronavírusra utaló tüneteket nem mutat………………..koronavírusra utaló tüneteket mutat
* nem volt lázas, nem volt hőemelkedése…………………hőemelkedése volt, lázas volt
* külföldön nem tartózkodott…………………….külföldön tartózkodott

(ország megnevezése)

* tömegrendezvényen nem vett részt………………………tömegrendezvényen részt vett
* koronavírussal fertőzött beteggel nem érintkezett

* koronavírussal fertőzött beteggel érintkezett

Dátum: Szülő aláírása: